Dôvodová správa

Všeobecná časť 

Návrh nariadenia vlády Slovenskej republiky, ktorým sa ustanovuje suma minimálnej mzdy na rok 2015 (ďalej len „návrh nariadenia vlády“) sa predkladá na základe § 2 ods. 1 zákona č. 663/2007 Z. z. o minimálnej mzde (ďalej len „zákon“) v súlade s postupom ustanoveným v § 7 ods. 5 a § 8 ods. 2 zákona.

V zmysle § 7 ods. 5 zákona je Ministerstvo práce, sociálnych vecí a rodiny Slovenskej republiky (ďalej len „ministerstvo“) povinné predložiť na rokovanie Hospodárskej a sociálnej rady Slovenskej republiky a následne na rokovanie vlády Slovenskej republiky návrh nariadenia vlády, ktorým sa ustanovuje suma minimálnej mzdy na rok 2015, určená podľa § 8 ods. 2 zákona.

Podľa tohto ustanovenia zákona sa suma mesačnej minimálnej mzdy na nasledujúci kalendárny rok určí najmenej vo výške súčinu platnej mesačnej minimálnej mzdy a indexu medziročného rastu priemernej mesačnej nominálnej mzdy zamestnanca v hospodárstve Slovenskej republiky zverejneného Štatistickým úradom Slovenskej republiky za kalendárny rok, ktorý predchádza kalendárnemu roku, v ktorom sa predkladá návrh na úpravu sumy minimálnej mzdy; podľa údajov Štatistického úradu Slovenskej republiky medziročný index rastu nominálnej mzdy za rok 2013 predstavoval 102,4 %. 

Ministerstvo navrhuje zvýšenie sumy minimálnej mzdy o 7,95 % na 380 eur mesačne a 2,184 eura za hodinu. 

	Navrhnutá suma mesačnej minimálnej mzdy predstavuje nárast medzi rokmi 2014 a 2015:
-	v hrubom vyjadrení o 28 eur mesačne,
-	v čistom vyjadrení (bez započítania vplyvu odvodovej odpočítateľnej položky) nová suma minimálnej mzdy na rok 2015 bude predstavovať 326,78 eura mesačne, čo je nárast oproti čistej minimálnej mzde v roku 2014 vo výške 304,84 eura o 21,94 eura mesačne,
-	rozdiel sumy čistej minimálnej mzdy oproti sume životného minima 198,09 eura mesačne, platnej k 1. januáru 2015 pre jednu plnoletú fyzickú osobu, bude predstavovať 128,69 eura.

V prílohe č. 1 je uvedený vývoj kritérií, rozhodujúcich  podľa § 6 zákona, a vývoj hrubého domáceho produktu (HDP) a produktivity práce z HDP v bežných cenách za roky 2012 a 2013 podľa údajov Štatistického úradu Slovenskej republiky, ako aj ich očakávaný vývoj za rok 2014 podľa prognózy Inštitútu finančnej politiky Ministerstva financií Slovenskej republiky zo 16. júna 2014 (ďalej len „prognóza IFP“). 

V prílohe č. 2 je doterajší vývoj sumy minimálnej mzdy, sumy priemernej mesačnej nominálnej mzdy a vývoj ich podielu v tzv. hrubom vyjadrení, ako aj očakávaná priemerná mzda za roky 2014 a 2015 podľa prognózy IFP a podiel platnej a navrhovanej sumy minimálnej mzdy z očakávanej sumy priemernej mzdy.

V prílohe č. 3 je prehľad o vývoji pomeru medzi minimálnou mzdou a priemernou nominálnou mesačnou mzdou v tzv. "čistom" vyjadrení (Kaitzov index) od roku 2010, vrátane očakávanej skutočnosti za roky 2014 a 2015.

V prílohe č. 4 je podiel mesačnej minimálnej mzdy z priemernej nominálnej mesačnej mzdy podľa krajov Slovenskej republiky za roky 2011 až 2013 a podiel aktuálnej sumy mesačnej minimálnej mzdy zo skutočných súm priemernej mesačnej nominálnej mzdy podľa krajov za I. polrok 2014 v tzv. hrubom i čistom vyjadrení (Kaitzov index). 

Návrh nariadenia vlády je v súlade s Ústavou Slovenskej republiky, s medzinárodnými zmluvami a medzinárodnými dokumentmi, ktorými je Slovenská republika viazaná, s právom Európskej únie a ďalšími všeobecne záväznými právnymi predpismi. 

Vplyvy realizácie navrhovanej právnej úpravy na štátny rozpočet a ostatné verejné rozpočty na roky 2015 až 2017, ako aj ostatné vplyvy, sú uvedené v doložke vybraných vplyvov, spracovanej podľa platného legislatívneho stavu v oblasti daní a odvodov.

Zdrojom krytia prípadných výdavkov z dôvodu potreby vyplácania doplatkov do sumy minimálnej mzdy podľa tohto návrhu nariadenia vlády budú finančné prostriedky štátneho rozpočtu a ostatných verejných rozpočtov na roky 2015 až 2017. Prekročenie štátneho rozpočtu a ostatných verejných rozpočtov z dôvodu zvýšenia sumy minimálnej mzdy sa nepredpokladá.